拘士笑大方
作者：黄庭堅
朝代：宋

paragraphs: 拘士笑大方，俗吏縛文律。
當其擅私智，轍覆千里失。
鳥飛與魚潛，明哲善因物。
欣然領斯會，千百無十一。
蒯緱裝太阿，付騶斬芻秣。
風雨晦冥時，中夜鳴不歇。
張公下世久，安得歎埋沒。
齊王好吹竽，楚客善鼓瑟。
衛婦新上車，戒御無笞服。
教母滅竈突，徙薪始入室。
三言至丁寧，於理蓋已密。
主人皆笑之，迺在未適節。
莊生亦有言，外物不可必。
無地與揮斤，眷然思郢質。